Boogskiet nou by Despatch laerskool | News24
Boogskiet nou by Despatch laerskool
Suid-Afrika se top jong boogskiet-skuts van skole regoor die land gaan van 4 tot 6 Oktober aan die interprovinsiale boogskiet-kampioenskappe deelneem wat op Uitenhage by die binnehuise sportsentrum aangebied word.
Aanstaande jaar sal dit die 10de jaar wees wat dié sport deur 'n nasionale boogskiet-program, National Archery in Schools Programme (NASP) by skole aangebied word.
Chris Oelofse, vise-voorsitter van NASP in die Oos-Kaap sê die missie van die program is om te verseker skoolgaande jeug die sport as 'n verantwoordelike buitelug aktiwiteit geniet.
Vaardigheid met pyl en boog
"Alle aspekte van boogskiet word op 'n ge-sonde en verantwoordelike wyse vasgelê. Die program fokus op die ontwikkeling van lewenslange vaardighede deur 'n pyl en boog as medium te gebruik," sê Oelofse.
"NASP Suid-Afrika het 'n ontwikkelings-plan vir skole waar presterende skuts van minderbevoorregte groepe spesiale aandag ontvang in 'n poging om hierdie skuts afge-rond te kry om sodoende die hoogste sport te bereik."
Die plan verwag ook van elke provinsie wat aan NASP deelneem dat hulle buiten hul provinsiale span, ook 'n ontwikkelingspan moet kies om aan die inter-provinsiale boogskiet-kampioenskappe deel te neem. Dié kampioenskappe word van 4-6 Oktober op Uitenhage aangebied.
"Die top 16 skuts van elke provinsie word gekies om hul provinsie te verteenwoordig. In elke span moet daar ten minste 4 van die teenoorgestelde geslag wees. Byvoorbeeld 12 seuns en 4 meisies," sê Oelofse.
Despatch skool gekies vir boogskiet-ontwikkeling
Murray & Roberts het 'n toekenning waarvoor menige sportinstansies meeding, naamlik die Jack Cheetham Memorial Award. Dit is vir die instansie wat die meeste doen vir die ontwikkeling van die jeug in 'n sport-soort.
"SANP SA het in 2013 en 2016 'n tweede plek vir dié toekenning. Hul het op hul beurt die toekenning na die Oos-Kaap gekanaliseer in die vorm van toerusting en opleiding van boogskiet-instrukteurs," sê Oelofse.
Laerskool Susannah Fourie op Despatch is in die proses geidentifiseer as 'n Oos-Kaapse skool met die potensiaal vir boogskiet- ontwikkeling.
'n Onderwyser, Charl Crouse, is geidentifiseer om die leiding in dié skool te neem met die NASP program en hy het die instrukteurskursus in basiese boogskiet voltooi.
"'n Addisionele vyf instrukteurs is opgelei wat almal behulpsaam is by Laerskool Susannah Fourie om skuts toe te rus met die nodige vaardighede om top skuts in die Oos-Kaap te raak," sê Oelofse.
Drie van die vyf instrukteurs het hul NASP as leerders so baie geniet dat hulle die instrukteurs-kursus voltooi het om jong leerders die vaardighede van die sport te leer. Dié instrukteurs is Barend Badenhorst, 'n graad 12 leerder van HTS Daniel Pienaar, Conrad du Plessis 'n graad 11 leerder van Hoërskool Despatch en Christelle van Eck 'n oud-leerder van Volkskool op Graaff Reinet.
Vir meer inligting oor Laerskool Susannah Fourie se boogskiet as skoolsport bel die skool by 041 933 5102 of Chris Oelofse by 084 519 9945.